Gabriela Firea, candidata PSD la Primăria Capitalei, a vizitat, miercuri, împreună cu premierul Marcel Ciolacu și cu primarul Sectorului 4, Daniel Băluță, o grădiniță construită de la zero, în numai șase luni.
Gabriela Firea, candidata PSD la Primăria Capitalei, a vizitat, miercuri, împreună cu premierul Marcel Ciolacu și cu primarul Sectorului 4, Daniel Băluță, o grădiniță construită de la zero, în șase luni.
Daniel Băluță a explicat că pe locul noii grădinițe se afla una veche, care prezenta risc seismic, și a fost mai ieftin ca aceasta să fie demolată și în locul ei să fie construită cea nouă, „de trei ori mai mare”.
„Și asta e construită în șase luni de la zero?”, a întrebat Marcel Ciolacu. „În șase luni de zile, da, de la zero”, a răspuns Băluță, precizând că „noi ne-am inspirat din ceea ce înseamnă Nordic, din Suedia și din Norvegia, avem o firmă specializată în așa ceva”. „La ce deficit de grădinițe este în București, ar putea fi luat modelul de toate sectoarele”, a completat Gabriela Firea.
„Asta a ajuns în Washigton Post, asta a făcut Guvernul României, te-ai dus cu proiectul și ei au finanțat”, a spus Marcel Ciolacu. „Dacă ai proiecte, cine nu are proiecte se plânge că nu e ajutat și dă vina pe alții”, a adăugat Firea.
Gabriela Firea a precizat că mii de copii nu au mai prins locuri în grădinițele și creșele de stat din Capitală, părinții fiind nevoiți să găsească alternative, unele evident mai scumpe.
„Peste 7.000 de copii nu au prins loc la grădinițele și creșele de stat din București, anul trecut! Toate aceste familii au fost obligate să găsească soluții, unele dintre ele mult prea costisitoare.În Sectorul 4, colegul meu Daniel Băluță, a început un plan amplu de construire a unor grădinițe modulare, din materiale ușoare, care pot fi ridicate rapid pe spații existente deja”, a scris Gabriela Firea ulterior pe pagina sa Facebook.
Firea a spus că grădinița pe care a vizitat-o este un model care poate fi implementat și în alte zone ale Bucureștiului. Grădinița are 200 de locuri și o suprafață de peste 2.000 de metri pătrați.
„Am vizitat, împreună cu premierul Marcel Ciolacu, Grădinița Școlii 194. Este un model care poate fi aplicat cu ușurință în multe zone ale Capitalei și în celelalte sectoare unde există atât de mare nevoie de aceste instituții de educație timpurie. O grădiniță cu 200 de locuri, de peste 2.000 mp, construită de la zero.
De asemenea, Sectorul 4 a făcut deja primii pași pentru reconfigurarea unor clădiri existente, aflate în proprietatea sau în administrarea autorității locale, pentru a le transforma în creșe și grădinițe noi. Vor fi create peste 2.000 de locuri”, se mai arată în postarea Gabrielei Firea.